Je Poincet d’Arlay, fiz çà en arrier mons. Perron d’Arlay, chevalier, faiz savoir à touz ceux qui verront et orront cex presentes lettres que je reconnois que je tiengne de mon redouté seignor mons. Jehan de Chalon, seignour d’Arlay, en fié et en chasement ligement, mez maisons assizes à Arlay delez la maison ez enfanz Gautier d’Arlay, d’une part, et la maison mons. Guion Le Bois, d’Arlay, d’autre; item, le meiz Estevenon Bulenin, d’Arlay, ensamble lez appendises d’iceluy; item, le meiz à Baul, de Saint-Germain, emsamble lez appendises d’icelui; item, le meiz Vyenot Becelin, emsamble les appendices d’iceluy; item, la vigne qui siet derier mezdites maisons d’Arlay, delez la vigne ez hoirs mons. Jehan Le Galois, d’Arlay, d’une part, et la Noete, d’autre; item, trois jornaus de terre arable qui sient ez Lonz Champs; item, une piece de terre arable et un curtil qui siet à Vincenz; item, tout le fié que Chote, ma tante, tient à Arlay de moi; et generalment toutes lez choses que je tiegne et doi tenir dedenz le cors dou chastelerie d’Arlay, quelles qu’elles soient, ne en demenuere ne en fié, soient de par mon pere ou de par Guinet, mon oncle, en quelque maniere que elles m’aviegnent, doignent avenir ne puissent. En tesmoingnage de laquel chose, j’ai requis le seel de religieuse personne et honeste don Guillaume, par la grace de Deu humile abbé de Balerne, estre posez en ces presentes... Faites l’an Nostre Signour courrant par mil douz cenz octante et sept, ou mois de fevriel.